Tudorel Toader, în război cu magistrații după decizia CCR: Ce fac procurorii acum poate fi interpretată ca o presiune asupra Curţii Constituţionale

Ministrul Justiției, Tudorel Toader, a criticat joi seară demersul procurorilor și judecătorilor care au luat poziție față de decizia Curții Constituționale de a-l obliga pe președintele Klaus Iohannis să o revoce din funcție pe șefa DNA.

„Ce fac procurorii acum poate fi interpretată ca o presiune asupra Curţii (Constituţionale – n.r.)”, a declarat Toader la România TV, potrivit Agerpres.

El a mai susținut că statutul magistratului nu va fi afectat de decizia de miercuri a CCR.

„Decizia nu afectează, nu diminuează independenţa funcţională a procurorilor. De ce? Pentru că, iar, scrie în Constituţie şi Constituţia nu poate fi schimbată decât prin revizuire. Prin urmare (…), statutul de magistrat şi independenţa procurorului – convingerea mea fermă este că nu va fi afectat statutul de către această decizie”, a mai declarat Tudorel Toader.

500 de procurori din toate parchetele, câteva zeci de judecători și auditori de justiție au semnat o declarație ca reacție față de decizia Curții Constituționale din 30 mai. Printre semnatari se numără Alexandra Lăncrănjan (procurorul din dosarul Tel Drum), Paul Dumitriu (procurorul din dosarul OUG 13) și Mihaela Beldie (procurorul din dosarul Belina).

Magistrații cer tuturor instituțiilor abilitate și tuturor factorilor de decizie ”să respecte principiile de funcționare ale Uniunii Europene, să faciliteze îndeplinirea obligațiilor internaționale asumate de România și să țină cont că respectarea statului de drept și a independenței sistemului judiciar este un punct important în materia cooperării internaționale și a capacității României de a fi un partener de dialog în relație cu celelalte state membre, atât în ceea ce privește cooperarea în materie penală, cât și cooperarea în materie civilă”.